3.ročník grantového programu Nadácie ZSE a Asociácie pomoci postihnutým APPA

**BÚRAME BARIÉRY**

Od nášho vzniku považujeme v Nadácii ZSE za dôležité prispievať svojím konaním k tomu, aby svet, ktorý vytvárame, bol ešte **lepším miestom na život**. Naším dlhodobým cieľom je preto podporovať iniciatívy a projekty, ktoré majú ambíciu motivovať komunitu, v ktorej pôsobia.

V spolupráci s občianskym združením **Asociácia pomoci postihnutým APPA** máme za sebou dva úspešné ročníky grantového programu Búrame bariéry. Od roku 2009 APPA pomáha svojim členom zlepšovať kvalitu života, podporuje začleňovanie zdravotne znevýhodneným do spoločnosti a rodinám pomáha so získavaním financií predovšetkým na rehabilitácie, zdravotné pomôcky, lieky, špeciálne operácie, bezbariérové riešenia domov a bytov. Prostredníctvom programu **Búrame bariéry** spoločne podporujeme organizovanie lokálnych charitatívnych podujatí, ktorých výťažok je použitý na zlepšenie života ľudí so znevýhodnením. V priebehu ostatných dvoch rokov sme podporili 15 projektov, ktorým sa podarilo vyzbierať vyše 42 tis. eur. Tie boli v plnej výške použité primárne na úhradu rehabilitácií, nákup zdravotných pomôcok a liekov v prospech vybraných členov klubu APPA.

Pozitívna spätná väzba organizátorov podporených podujatí aj širokej verejnosti nás inšpirovala a motivovala ku zmene. Aby sme mohli podporiť ešte viac projektov, **v treťom ročníku programu** sa bude možné do programu zapojiť až **v troch kolách**.

**Kto sa môže uchádzať o podporu a podmienky programu:**

V grantovom programe **Búrame bariéry** podporíme **kultúrne, športové, spoločenské a iné** charitatívne podujatia organizované v prospech ľudí s telesným postihnutím:

* Jednotlivci – fyzické osoby,
* Neformálne skupiny – rodina, priatelia, miestna komunita,
* Občianske združenia alebo neziskové organizácie

Podmienkou pre získanie finančného príspevku je miesto realizácie **na území západného Slovenska**, v [distribučnej oblasti ZSE](https://nadaciazse.sk/files/others/59228fd3cb8cb-zse_a4_map_pdf).

O podporu sa môžu uchádzať zdravotne postihnutí jednotlivci a skupiny, ich rodinní príslušníci, známi, priatelia, všetci, ktorí sa ocitli v nepriaznivej sociálnej situácii a potrebujú získať finančné prostriedky na rehabilitácie, úhradu liekov, kompenzačné a zdravotné pomôcky, na úhradu za bezbariérové riešenie bytových priestorov a ostatných potrieb súvisiacich so zlepšením ich kvality života.

**Podmienky pre získanie podpory z grantového programu Búrame bariéry:**

* Realizácia podujatia bude pod záštitou primátora/starostu mesta/obce alebo osobnosti známej zo spoločenského, kultúrneho alebo športového života z mesta alebo kraja
* Členstvo v klube APPA

Finančná podpora vo výške **do 1 000 EUR** je určená na organizačné a technické zabezpečenie charitatívneho podujatia. Odborným garantom programu je Asociácia pomoci postihnutým APPA, ktorá grantový program zároveň aj administruje. Pri organizovaní charitatívneho podujatia bude zástupca APPA k dispozícii pri príprave, realizácii ako aj medializácii podujatia.

**Postup pri predkladaní žiadosti a hodnotiace kritériá:**

1. Žiadosti sa predkladajú vyplnením online formulára, ktorý nájdete na <https://appa.sk/burame-bariery/>

2. Pre podrobné informácie o podmienkach programu a možnostiach grantovej podpory je vám k dispozícii programová manažérka z občianskeho združenia APPA, PhDr. Ľudovíta Chmelárová na tel. čísle 0905 991 901 alebo na mailovej adrese chmelarova@appa.sk.

3. Hodnotiaca komisia je zložená zo zástupcov Asociácie pomoci postihnutým APPA a Nadácie ZSE. Pri hodnotení sa bude pozornosť venovať prioritne:

* realizovateľnosť a originalita podujatia
* finančná efektívnosť a potenciál úspešnej zbierky
* zapojenie miestnej komunity
* sociálna odkázanosť

**Časový harmonogram grantového programu:**

|  |
| --- |
| Jesenné kolo grantového programu |
| 19. august 2019 | Vyhlásenie programu |
| 15. september 2019 | Uzávierka predkladania žiadostí |
| 01. október 2019 - 31. január 2020 | Realizácia charitatívnych podujatí  |
| Jarné kolo grantového programu |
| 01. január 2020 | Vyhlásenie programu |
| 22. január 2020 | Uzávierka predkladania žiadostí |
| 1. február - 30. apríl 2020 | Realizácia charitatívnych podujatí  |
| Letné kolo grantového programu |
| 1. apríl 2020 | Vyhlásenie programu |
| 22. apríl 2020 | Uzávierka predkladania žiadostí |
| 1. máj - 30. jún 2020 | Realizácia charitatívnych podujatí  |